เจ้าท่าคุมเข้มเรือขนส่ง ซื้อประกันภัยวัตถุมีพิษ
กรมเจ้าท่าเอาจริง คุมเข้มทำประกันขนส่งวัตถุอันตรายทางเรือ
12 ส.ค. 2559

กรมเจ้าท่าเอาจริง คุมเข้มทำประกันขนส่งวัตถุอันตรายทางเรือ
นายศรศักดิ์ แสนสมบัติ อธิบดีกรมเจ้าท่า เปิดเผยว่า ทางกรมเจ้าท่าได้ร่วมมือกับมหาวิทยาศรีนครินทรวิโรฒ เพื่อทำการศึกษาวิจัยและจัดทำระบบติดตามตรวจสอบความเสียหายจากการขนส่งวัตถุอันตรายทางเรือ เพื่อให้มีหลักประกันว่า หากการขนส่งของเสียจากเรือไปตามถนน แล้วเกิดปัญหาต่อบุคคลและสิ่งแวดล้อมจะได้รับความคุ้มครองให้กลับคืนสู่สภาพเดิม
“ที่สำคัญผู้มีหน้าที่ติดตามตรวจสอบจะมีเครื่องมือในการตรวจสอบว่าผู้ประกอบการได้มีการจัดทำประกันภัยอย่างแท้จริงหรือไม่ หรือมีเงื่อนไขความคุ้มครองที่ถูกต้องตามกฎหมายอย่างไร เพื่อป้องกันการใช้กรมธรรม์ที่ไม่ถูกต้องหรือเอกสารปลอม” นายศรศักดิ์ กล่าว 
อย่างไรก็ตาม สถิติการเกิดอุบัติเหตุรถบรรทุกของเสียที่มาจากเรือมีน้อยมาก โดยแต่ละวันมีการขนส่งของเสียจากเรือวันละ 4,000 ตัน ขณะนี้มีบริษัทที่ขายกรมธรรม์ดังกล่าว ได้แก่ บริษัท ทิพยประกันภัย เมืองไทยประกันภัย กรุงเทพประกันภัย ไทยศรีประกันภัย สยามซิตี้ประกันภัย และศรีอยุธยาประกันภัย
นายประสิทธิ์ชัย สุนทราภิรมย์ รองกรรมการผู้จัดการใหญ่ บริษัท ทิพยประกันภัย กล่าวว่า หากสามารถตรวจสอบกรมธรรม์ประกันภัยความเสียหายจากการขนส่งวัตถุอันตรายทางเรือได้สำเร็จ ในปีหน้าอาจมีการปรับวงเงินกรมธรรม์ตามสถิติประกันภัยที่แท้จริงได้ ที่ผ่านมายังไม่มีการเก็บข้อมูลสถิติอุบัติเหตุของรถบรรทุกของเสียจากเรือ